Beynəlxalq simpoziumda Azərbaycanda din təhsilinin perspektivlərindən danışılıb
Simpoziumda C.Məmmədov “Azərbaycanda din təhsili: reallıqlar və perspektivlər” mövzusunda məruzə ilə çıxış edib.
Rektor müasir müstəqil Azərbaycanda dövlət-din münasibətlərindən söz açaraq, ümummilli lider Heydər Əliyevin respublikanın siyasi rəhbərliyinə qayıdışından sonra sözügedən sahəyə diqqət və qayğının artırılmasından bəhs edib. Vurğulayıb ki, Azərbaycan xalqının ümummilli lideri Heydər Əliyevin siyasi kursunu Prezident İlham Əliyev böyük uzaqgörənlik və uğurla davam etdirir.
C.Məmmədov Aİİ-nin yaranma məqsədi, fəaliyyət istiqamətləri, tədris prosesi, beynəlxalq əlaqələri haqqında söhbət açıb. Nəzərə çatdırıb ki, institut xarici təcrübənin öyrənilməsinə, mübadilə aparılmasına xüsusi önəm verir. Bu məqsədlə müsəlman və qeyri-müsəlman ölkələrinin tədris proqramları öyrənilir, müxtəlif dünya universitetləri ilə əməkdaşlıqlar qurulur.
Rektor səfər çərçivəsində Rusiya Xalqlar Dostluğu Universitetinin humanitar və sosial elmlər fakültəsinin tələbələrinə “Azərbaycanda dinlərin tarixi” mövzusunda mühazirə oxuyub. O, müxtəlif vaxtlarda çoxsaylı etnik və dini qrupların Azərbaycanda məskunlaşması, mövcud olan multikultural və tolerant mühit barədə məlumat verib. Azərbaycanda dövlət-din münasibətlərindən və bu sahəyə göstərilən qayğıdan bəhs edən rektor müstəqillik illərində dini ibadət yerlərinin, məscid, kilsə və sinaqoqların sayının sürətlə artdığını diqqətə çatdırıb.